text: Sporarbejde udløser klagestorm 
  03 juni 2015 kl. 06.59
  Togpassagerer i tusindvis klager til DSB over forsinkelser og kræver nu erstatning af DSB
  Et omfattende sporarbejde fra 1. maj samt fejl på skinner og signaler på Vestfyn betyder, at mange togpassagerer i maj måned har oplevet forsinkelser på deres togrejse mellem Fredericia og Odense.
  Nu vil et rekord stort antal passagerer have erstatning, fortæller informationschef i DSB, Tony Bispeskov.
  - Lige i øjeblikket har vi cirka 10.000 sager liggende. Det er et antal, som er væsentligt over, hvad vi normalt har, siger DSB-chefen til DR Fyn.
  DSB oplyser, at de netop har ansat seks nye medarbejdere for at komme til bunds i den store stak erstatningssager.
  Banedanmark, som står for vedligeholdelsen af jernbanen i Danmark, oplyser, at andelen af aflyste tog på Vestfyn i maj måned har været knap fem procent større end sidste år.
  I går var den så gal igen, da alle tog mellem Fredericia og Odense blev aflyst fra den tidlige morgenstund til omkring 14:30 på grund af skinneproblemer ved Holmstrup sydvest for Odense.
  Sporarbejdet på Fyn fortsætter ifølge den nuværende plan frem til 9. august, hvorfor passagererne kan forvente forsinkelser i de kommende måneder.
  Hvis man som passager oplever forsinkelser, er der to muligheder:
  Valget står mellem, om man vil have en ny billet, hvis man har været mere end en halv time forsinket. Alternativt kan man få en del af rejsens pris refunderet.
  